અલબત્ત, પ્રસ્તુત કિસ્સામાં જે વૈભવશાળી ઠાઠ ધરાવતા બાળપણનો સાધારણ ગોઠિયો છે એ હકીકતમાં રાતોરાત કે અલ્લાઉદ્દીનના જાદુઈ ચિરાગની માફક ફટાફટ આ સ્થાને નહિ જ પહોંચ્યો હોય. આ બધાની પાછળ એની જીવન સમજણ, મથામણો કે પરિશ્રમનો પરિપાક કારણભૂત પરિબળો હશે. એને મળનાર વ્યક્તિ માત્ર એને ભૂતકાળના સાધારણપણાથી જ માપ્યે રાખે છે. આપણી ફૂટપટ્ટી એની એ જ રહે છે. હકીકતમાં સામાન્ય માણસને સંજોગો સામે મૂકવામાં આવે અને સંઘર્ષમય રીતે જીવવાનું ભાથું આપવામાં આવે તો તેનું સાધારણપણું ક્રમશઃ અદશ્ય થઈને આપણી કલ્પનામાં ન આવે તેવી સફળ કે વિજયી વ્યક્તિમાં પરિવર્તિત થતી જોવા મળે છે.